**Transkript odgovora ministra unutrašnjih poslova Ivana Brajovića na novinarsko pitanje**

Danilovgrad, 10.oktobar 2012. godine

**Pitanje novinara:** Kako komentarišete tvrdnje MANS-a da i nakon zaključenja biračkog spiska u njemu i dalje ima neregularnosti, tačnije da više od 14.000 birača ima dvojnike i da su nekima od njih čak uručene lažne lične karte?

**Ministar Brajović**: Komentarišem na isti način, kao i kad se ta tvrdnja prvi put pojavila. To apsolutno nije tačno. Čini mi se da smo na sasvim argumentovan način i crnogorskoj javnosti i predstavnicima Međunarodne zajednice i predstavnicima jednog broja ambasada koje postoje u Crnoj Gori, čini mi se, vrlo argumentovano pokazali kako vodimo birački spisak, kakva je to evidencija, koliko je ona precizna i mislim da kod svakog dobronamjernog to je jedno apsolutno razumljivo i prihvatljivo objašnjenje. Ono što se dešava, kao što sam uvijek tvrdio, neodgovorno je reći da je neki spisak tačan 100%, ali sam rekao nešto što i sad ponavljam, to je sigurno najtačniji spisak u svim zemljama Regiona, a siguran sam da je apsolutno na nivou zemalja Evropske unije. Uostalom, naš izborni proces ima takve kontrolne mehanizme, da je bilo kakva zloupotreba nemoguća. Znate da imate sve mehanizme obilježavanja prilikom glasanja, tako da ne može doći neko ko je jednom već glasao drugi put da glasa. I takođe na svakom biračkom mjestu, pogotovu kad ima više političkih aktera koji učestvuju u izbornoj utakmici, imate njihovu organizovanu kontrolu, jer svi imaju pravo i mogućnost da imaju predstavnika u biračkom odboru. Tako da apsolutno niikakvih zloupotreba ne može biti. Ja sam siguran da su stvorene sve pretpostavke za demokratske, transparentne izbore u Crnoj Gori i da će oni takvi i biti, i da ćemo dobiti ocjenu međunarodnih posmatrača kao što smo je dobijali svih ovih godina.

Hvala vam!